Hraško, Igor, poslanec NR SR (2014-11-28):
Ďakujem pekne, pán predsedajúci, pán minister, kolegyne, kolegovia, veľmi pozorne som na začiatku počúval, najmä teda pána spravodajcu, ako navrhne hlasovať o bodoch spoločnej správy. Našťastie nedošlo k takému krízovému scenáru, ktorý je možné už z našej strany predpokladať, takže som rád naozaj, že ten § 17a, tak ako je zapracovaný v spoločnej správe, dúfam, že teda bude odhlasovaný, ale áno, jasné, inak sa nedá, ako hovorí pán spravodajca. Po posledných udalostiach, ktoré nastali u nás v spoločnosti a po zintenzívnenom boji proti korupcii v našom štáte naozaj ako opoziční poslanci nemôžeme predpokladať akýkoľvek dobrý úmysel kohokoľvek z vládnej strany, pretože tie skúsenosti za posledné dva, vyše dva roky nás k tomu vedú, že tie zákony, ktoré sú tuná predkladané, majú svoju účelovosť, majú svoju tendenciu, ale nie pomáhať, alebo pomáhať len vybraným skupinám a len určitým subjektom. Exkurz do minulosti v rámci novely vodného zákona už urobil kolega Janko Mičovský a kolega Huba sa opýtal teda, že načo to bolo dobré, načo to bolo potrebné, že prišiel ten § 17a v takom pôvodnom znení, v akom prišiel a ktorý vlastne bol tým spúšťačom celého procesu. Ten úmysel možno teraz je naozaj dobrý, áno, chránime vodu ústavou a ja by som možno k tomu len toľko, že už ten úmysel, samozrejme, badať pozitívny, ale z môjho pohľadu to beriem tak, že keď nám nevyšiel kšeft, tak buďme aspoň za dobré politické body. Takže nevyšlo nám niečo na začiatku, čo sme si mysleli, že možno tak nejako prepláva v tých parlamentných vodách a keďže sa zdvihla vlna odporu, tak teda buďme aspoň za tých dobrých, ktorí teda naopak budú chrániť tú vodu. Takže naozaj nastal obrat o stoosemdesiat stupňov, čo nebýva zvykom, ale stalo sa tu. Ja som nepodporil novelu ústavy aj z toho dôvodu, že ešte stále cítim, viete, ono ten chrobák tuná vzadu hlodá, hlodá, že áno, je to pekné, vyzerá to pekne, je to pekne napísané, znie to pekne, ale furt tam ten chrobák je, že kde ešte môže byť aký zádrhel. Pretože ak nám nevyjde kšeft za niekoľko miliónov, čo nevyšiel ani v podstate v cétečku, zatiaľ ešte nie, pretože ešte nikto nevidel vypovedanú tú zmluvu, ale ak nám nevyšiel kšeft, tak musíme to niekde inde nahradiť, buď teda politickými bodmi alebo ešte niečím iným. To, aký je skutočný zámyseľ, vie len ten, kto pripravoval to znenie. Či o tom presvedčil už potom ostatných, ministra, štátnych tajomníkov a tak ďalej, že je to tam, viete právnici a právnické kľučky sú veľmi kľukaté a preto je aj právnický symbol paragraf. Je kľukatý, aby sa dalo medzi paragrafmi kľučkovať. Budeme sledovať ďalšie udalosti, akcie, zmluvy, činnosť všetkých tých, ktorých by sa potenciálny zákon alebo teda novela vodného zákona mala týkať. Takže my nezostávame spať na vavrínoch, aj keď si môžeme zapísať teda malý úspech, že sme nedovolili naozaj kšeftovať s vodou, ale neostávame spať na vavrínoch a budeme naďalej pozorne sledovať všetky činnosti, ktoré súvisia s novelou vodného zákona. Dúfam, že teda už aj po týchto pozitívnych krokoch pán minister naozaj dohliadne na to, aby bol zverejnený jasný a prehľadný register vodoprávnych povolení a budú sa prerokovávať vodoprávne povolenia tak, ako to zákon káže. To znamená, že nebudú, nemôžu existovať žiadne prebytky vodnej bilancie, nakoľko tieto, pokiaľ sú prehodnotené, tak majú byť upravené. No a čo sa týka ešte toho Štefanovho, Kuffovho pozmeňováku, tak povedzme si tak, že u nás sa zatiaľ za vodu neplatí, platíme len za dopravu tej vody, preto v tomto duchu, ak si poľnohospodárske družstvo alebo subjekt v poľnohospodárstve sám zabezpečí dopravu vody z povrchových vôd, teda z nejakého vodného toku, z kanála, z potoka, z rieky sám na topole, tak by za túto vodu tiež nemal platiť, takže stotožňujem sa s návrhom Štefana Kuffu a aj symbolický poplatok v tomto prípade by nemal byť. My môžeme platiť za dopravu vody, pretože voda je pre všetkých, je to naše bohatstvo a platíme naozaj len za dopravu alebo úpravu vody, ktorá sa ku nám dostane. Takže v tomto duchu súhlasím so Štefanom Kuffom. Takže ešte raz budeme bdelí, ten chrobák vzadu tam hlodá, nezostávame spať na vavrínoch, budeme sledovať aj naďalej všetko, aj napriek teda pozitívnym krokom, ktoré majú chrániť našu vodu. Ďakujem.